贈旴江張平仲
作者：真德秀
朝代：宋

paragraphs: 去聖既云遠，至理日以冥。
言道指虛玄，語性雜精靈。
正傳久蕪沒，異學得魁橫。
卓哉周程張，磊隗三代英。
妙藴發天地，微言昭日星。
後來紫陽翁，抑又集大成。
煌煌八書訓，凜凜萬世程。
學者生此時，坦然有規繩。
但患舍康莊，自趨柴與荆。
張君江西來，頗嘗得師承。
敝衣雖懸鶉，猛志欲掣鯨。
袖出文一編，其辭峻而清。
此士不易有，歸歟更研精。
勿受俗學變，而爲寵辱驚。
貧者士之常，未合寧躬耕。
高門謹勿謁，養此氣崢嶸。
不見商歌人，洋洋金石聲。